આખરે દેશની કે સરકારની આર્થિક હાલત એવી તો નથી જ કે સરકારે મધ્યમ વર્ગની મહેનતની કમાણી પર સરકારી તિજોરી ભરવા માટે નજર નાખવી પડે. મામલો કર્મચારીઓના પ્રોવિડન્ટ ફંડનો છે. પ્રોવિડન્ટ ફંડની રકમ ઉપાડવા અંગે સરકારે તાજેતરમાં જાહેર કરેલાં નિયંત્રણો સામે ઉગ્ર વિરોધ થતાં સરકારને એ નિર્ણય પાછો ખેંચવો પડ્યો છે. સરકારે એવું જાહેર કર્યું હતું કે પ્રોવિડન્ટ ફંડની પૂરી રકમ કર્મચારી ૫૮ વર્ષ પૂરાં કરે ત્યારે જ ઉપાડી શકશે. તમામ કર્મચારી સંગઠનોએ તેનો એકસ્વરે વિરોધ કર્યો એટલે સરકારે તેમાં છૂટછાટ આપી. કર્મચારી સંગઠનો તેનાથી સંતુષ્ટ ન હતાં. એ પછી બેંગલુરુમાં બનેલી હિંસક ઘટનાને પગલે સરકારે તેના નિર્ણયને સંપૂર્ણપણે પાછો ખેંચી લીધો છે. કર્મચારીઓ માટે પ્રોવિડન્ટ ફંડનો મુદ્દો અત્યંત સંવેદનશીલ હોય છે એ વાત સત્તા પર આવ્યાનાં બે વર્ષમાં જ ભાજપના મોવડીઓ ભૂલી જાય એ વિચિત્ર લાગે છે.